सर्वेक्षण के चौथे दिन पाठकों के समक्ष हमने बिजनेस क्षेत्र से अपने पसंदीदा हीरो चुनने का विकल्प रखा था। सर्वेक्षण में पाठकों ने रतन टाटा को सबसे ज्यादा मत दिए। ध्यान देने वाली बात ये है कि तकरीबन 50 प्रतिशत पाठकों का बिजनेस की दुनिया में हीरो रतन टाटा है। उत्तर प्रदेश और दिल्ली से जहां रतन टाटा को 41 फीसदी वोट मिले तो बिहार और झारखंड से 38 फीसदी लोग टाटा के मुरीद थे। यही नहीं महाराष्ट्र और मुंबई से मिले मतों में से करीब 57 फीसदी लोग रतन टाटा को अपना हीरो मानते हैं। रतन टाटा के बाद इस फेहरिस्त में दूसरा नंबर मुकेश अंबानी का था। 11.34 फीसदी लोगों की पहली पसंद मुकेश अंबानी थे। मुकेश अंबानी को बिहार और झारखंड से दस फीसदी पाठकों ने अपना हीरो चुना तो उत्तर प्रदेश और दिल्ली से 10.67 प्रतिशत पाठक मुकेश के मुरीद थे। घोटालों में फंसी सत्यम कंपनी को उबार कर सबके चहेते बने आनंद महिंद्रा इस सूची में तीसरे नंबर पर रहे। आनंद को 5 प्रतिशत पाठकों ने पहली पसंद माना। बिहार और झारखंड के 4 प्रतिशत पाठक आनंद के प्रशंसक थे तो उत्तर प्रदेश और दिल्ली के 2 प्रतिशत। आनंद के बाद तालिका में क्रमश: चंदा कोचर और शिव नाडर थे लेकिन दोनों के मतों का अंतर आधा फीसदी था। चंदा कोचर को 3.95 प्रतिशत तो शिव नाडर को 3.26 प्रतिशत मत हासिल हुए।